Diari Oficial de la Generalitat Valenciana


Sumari del DOGV 8172, del 17-11-2017 (2017/9392)

RESOLUCIÓ de 17 d'octubre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 75/16-AIA Utiel.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8172

Data del DOGV
:   17-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9392


Data del document
:   17-10-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 17 d'octubre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 75/16-AIA Utiel. [2017/9392]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 75/16-AIA Utiel.  
  
  
«Declaració d'impacte ambiental  
Expedient: 75/16-AIA.  
Títol: Modificació substancial d'autorització ambiental integrada d'una explotació porcina d'engreix amb capacitat per a 4.032 places.  
Promotor: El Cerro, CB.  
Autoritat substantiva: Direcció General del Canvi Climàtic i Qualitat Ambiental. Expedientes 062/10 IPPC i 047/16 IPPC.  
Localització: parcel·les 229, 334, del polígon 20, del terme municipal d'Utiel (València).  
  
Descripció del projecte.  
1. Objecte del projecte.  
Miriam Iniesta Sanz és titular de l'expedient 062/10 IPPC, actualitzat en l'expedient 117/13 IPPC, relatiu a l'autorització ambiental integrada d'una granja porcina per a la producció de gorrins inclosa la fase de recria, emplaçada en les parcel·les 229 i 334 del polígon 20 del terme municipal d'Utiel (València), amb NIMA 6150153267 i inscrita en el Registre d'Instal·lacions de la Comunitat Valenciana 658/AAI/CV. Aquesta activitat compta amb declaració d'impacte ambiental emesa per la Direcció General d'Avaluació Ambiental i Territorial de data 5 de març de 2012.  
Abans de l'inici de les obres, s'ha optat per canviar l'ús de l'explotació porcina autoritzada, de producció de gorrins i transició a una explotació porcina d'engreix amb una capacitat per a 4.032 places. La nova activitat suposa una modificació de les característiques del projecte anteriorment autoritzat que compleix, per si sola, els llindars establits en l'annex I de la Llei 21/2013, de 9 de desembre, d'avaluació ambiental, per la qual cosa serà objecte d'una avaluació d'impacte ambiental ordinària.  
Així mateix, s'ha constituït una nova societat, El Cerro, CB, que serà la titular de l'expedient que es tramita i modifica les característiques de l'autorització existent.  
2. Principals característiques del projecte d'acord amb la documentació aportada.  
Localització i accessos.  
L'activitat es durà a terme en les parcel·les 229 i 334, del polígon 20, coneguda per partida Fuentecillas del terme municipal d'Utiel (València), qualificades de sòl no urbanitzable comú. Aquestes parcel·les es troben situades al sud-oest de la pedania de Las Casas d'Utiel, i al nord-oest de la població de Caudete de las Fuentes, de les quals es troba a una distància aproximada de 3.000 i 3.400 m respectivament.  
  
A l'explotació s'arribarà després de recórrer aproximadament 2.800 metres pel camí rural a què s'accedeix, aproximadament, des del quilòmetre 4 de la carretera comarcal CV-472.  
Descripció de l'explotació.  
- Naus allotjament d'animals: les naus que es pretén construir i que allotjaran els porcs procedents d'altres explotacions porcines de transició, són dues naus de les mateixes característiques, amb coberta a dues aigües, d'estructura metàl·lica de nucs rígids i tancament per mitjà de blocs de formigó amb esquerdejat per ambdues cares, amb unes dimensions exteriors de 124,28x14,60 m, amb coberta de fibrociment lliure d'amiant i aïllament per mitjà de capa de 4-5 cm d'espuma de poliuretà projectat per la cara inferior de la coberta.  
Es disposarà de dos corredors centrals de 0,95 m que recorreran la nau longitudinalment, al costat de la qual es disposa de dues files de corrals, que tenen unes dimensions de 2,89x2,99 m, on s'allotgen els porcs, de manera que es disposa de quatre files de corrals, dues situades en la part central i dues en els laterals.  
- Nau magatzem: situada al costat de la nau d'allotjament d'animals i que servirà de magatzem de maquinària i utillatge. Construcció de planta quadrada, amb unes dimensions en planta de 10,20x10,20 m. Estructura metàl·lica de nucs rígids, formada per 3 pòrtics amb separació de 5,00 m, amb pilars i llindes metàl·liques i coberta formada per plaques de xapa d'acer perfilada de 0,6 mm amb prelacat i nucli d'espuma de poliuretà de 30 mm, recolzades sobre corretges del tipus ZF-180x2.0. El tancament de la nau es realitzarà per mitjà de fàbrica de bloc de formigó per a revestir de 40x20x20 amb esquerdejat per ambdues cares i pintura plàstica llisa.  
En aquesta nau es localitzen les oficines-vestuari del personal de l'explotació, que estarà dotat d'inodor, dutxa, llavamans i taquilla.  
- Tanca perimetral: la totalitat de l'explotació serà tancada perimetralment, per mitjà de malla metàl·lica de simple torsió galvanitzada en calent, amb trama 40/14 i pals de tub d'acer galvanitzat per immersió de 48 mm de diàmetre. Es disposarà d'una porta d'accés a l'interior de l'explotació de 4,00 m, formada per dos fulls de les mateixes característiques que la tanca, per a l'accés de vehicles. Així mateix, es disposarà d'una porta d'accés addicional de les mateixes dimensions a l'anterior que permetrà l'entrada del vehicle encarregat de la càrrega de purins.  
  
- Subministrament d'aigua i energia: l'aigua serà extreta d'un nou sondeig que es pretén executar en la parcel·la 229 del polígon 20 del terme municipal d'Utiel. En l'actualitat es disposa d'autorització per a l'extracció d'un cabal de 13.433 m³/any tal com es detalla en l'expedient de concessió amb número 2011CP0191.  
El subministrament d'energia elèctrica es realitzarà a través d'un grup electrogen de 25 kVA.  
- Sistema d'arreplega/neteja de les dejeccions: davall cada una de les naus es disposarà de fosses per a l'arreplega dels purins generats. Les fosses estaran delimitades pels murets de formigó armat on recolzen les reixetes que serveixen com a sòl de les estades dels animals i que faciliten el pas de les dejeccions a la fossa. Aquestes presenten una amplària de 2,70 m i una profunditat de 0,50 m, i es prolonguen al llarg de tota la nau, la qual cosa ens dóna una capacitat total d'emmagatzematge de 669 m³ per a cada una de les naus, que, al seu torn, suposa una capacitat total d'emmagatzematge en les fosses de 1.338 m³.  
Les fosses estaran formades per murets de formigó armat i solera de formigó armat HA-25 de 10 cm, la qual cosa evitarà que hi haja fugues de purins al subsòl.  
Els purins emmagatzemats en les fosses seran abocats a les canonades de conducció de PVC que connectaran amb l'embassament d'emmagatzematge de purins, des d'on s'extrauran per a la seua posterior aplicació com adob orgànic en parcel·les de cultiu. L'abocament a les canonades de transport dels purins es realitzarà a través de les comportes situades a l'eixida de cada fossa, que estaran protegides per les corresponents arquetes.  
El tipus de material de les conduccions, així com una correcta instal·lació d'aquestes, evitarà fugues de purins al medi durant el seu transport fins a l'embassament.  
- Embassament de purins: es projecta un embassament amb unes dimensions interiors de 32,00 m de llarg per 32,00 m d'ample i una alçària d'1,80 m, sobreelevat del terreny 20 cm a fi d'evitar l'entrada d'aigües d'escolament i deixant-se una alçària de resguard de 0,30 m que evite la fuga de purins.  
El tancament de les parets laterals es realitzarà per mitjà de paret de bloc de formigó amb l'armat corresponent segons s'indica en plans, i amb cèrcol perimetral que estabilitze el conjunt, amb esquerdejat per la part en contacte amb els purins. La base d'aquest es resol per mitjà de solera de 15 cm de formigó armat amb mallat 15x15/8. Les seues característiques constructives garantiran la seua estanquitat evitant-se abocaments incontrolats al medi natural.  
L'embassament tindrà una capacitat d'emmagatzematge de 1.536 m³ (32,00x32,00x1,50m)  
- Higiene de l'explotació: s'evitarà l'entrada en la granja a tot el personal alié a l'explotació, principalment al personal encarregat del transport dels animals i pinso, ja que poden ser transmissors d'agents infecciosos provinents d'altres granges.  
A fi d'evitar l'entrada a l'explotació de persones alienes a aquesta, es disposa de tanca que la limita perimetralment, de manera que l'única via d'entrada siga a través de les portes d'accés disponibles.  
La descàrrega del pinso que servirà d'aliment per als animals es realitzarà des de l'exterior, per a la qual cosa es col·locaran les sitges com més prop millor de la tanca.  
La càrrega i descàrrega d'animals en l'explotació, igual que es realitza amb el pinso, s'executarà col·locant els camions a l'exterior d'aquesta, per a la qual cosa s'habilitaran molls de càrrega-descàrrega tancats i amb trapes de grandària tal que només permeta l'entrada o eixida dels animals.  
En el cas de ser necessària l'entrada de vehicles a l'explotació, es disposarà de sistema de neteja mitjançant líquids a pressió, que polvoritzarà els vehicles en la seua totalitat o les zones estimades amb major risc de contaminació.  
Descripció de l'activitat.  
L'explotació es dedicarà a l'engreixament dels porcs procedents d'altres explotacions de transició. Els porcs arriben a l'explotació amb un pes de 20 kg i hi romanen durant un període de 15-16 setmanes, fins a aconseguir un pes entorn dels 100 kg, moment en què seran traslladats a l'escorxador per al seu sacrifici.  
La capacitat de l'explotació és de 4.032 porcs i es realitzen 3,25 cicles a l'any (la duració del cicle és de 105-112 dies) i s'obtenen 13.104 porcs a l'any.  
L'explotació disposarà de la maquinària i instal·lacions necessàries per a l'exercici de l'activitat constituïda pels elements següents:  
  
- 1 tractor amb tanc per a l'extracció i distribució de purins.  
- 8 sitges de pinso per a alimentació.  
- 8 sistemes d'alimentació amb línies i motor d'1,50 CV per línia.  
  
- Un equip de cloració i medicació de l'aigua.  
Sistema d'explotació.  
- Alimentació: el sistema d'alimentació a emprar serà el de tremuges amb pinso en pols. El tipus de tremuges triat per a l'alimentació en aquest tipus d'explotacions permet alimentar grups de 10-15 animals. El tipus, així com les característiques de l'aliment a emprar en cada una de les fases del cicle productiu, serà el subministrat en cada cas particular per l'empresa integradora a què està adherida l'explotació que motiva el present projecte.  
- Beguda: s'empraran abeuradors de tipus basculant que presenten l'avantatge de proporcionar una reducció del 50 % de malbaratament d'aigua, que implica una reducció del mateix ordre en la quantitat de purins generats. Amb la instal·lació d'un abeurador per quadra de les que constitueixen les naus d'engreixament, serà més que suficient per a cobrir les necessitats d'aquests animals.  
- Ventilació: la ventilació que s'empra en el maneig de l'explotació és del tipus natural o estàtica aprofitant els gradients de temperatura o pressió per a produir corrents d'aire. Per a aconseguir una ventilació horitzontal adequada s'han disposat finestres en els laterals de les naus de manera que es garantisca l'entrada i eixida d'aire a través d'aquestes.  
  
Pla de gestió de les dejeccions.  
La destinació final dels purins serà el seu aprofitament com a fertilitzant orgànic en zones de cultiu pròximes. Es presenta un pla de gestió dels purins en què es realitzen els càlculs de la quantitat de purins generats anualment, del seu contingut en nitrogen, de la capacitat d'emmagatzematge de les basses i fosses, dosi d'adobament dels diferents cultius i parcel·les amb autorització per a realitzar l'adobament. Les parcel·les de què es disposa d'autorització per a realitzar l'adobament amb els purins de l'explotació pertanyen als termes municipals d'Utiel, Camporrobles, Fuenterrobles, Requena i Venta del Moro. S'indica en el pla de gestió que les parcel·les seleccionades s'han triat de manera que es complisquen, així mateix, les ordenances municipals reguladores d'abocament de purins de cada un dels municipis esmentats.  
  
Gestió de cadàvers.  
Per al tractament i eliminació dels cadàvers caldrà ajustar-se al que disposa el Reglament (CE) núm. 1069/2009 del Parlament Europeu i del Consell, de 21 d'octubre de 2009, pel qual s'estableixen les normes sanitàries aplicables als subproductes animals i els productes derivats no destinats al consum humà, i per tant per a la seua eliminació s'haurà d'optar pel trasllat a plantes de transformació. En aquest sentit, es disposarà de contenidors fora de l'explotació, on es depositaran els cadàvers que seran retirats almenys dues vegades per setmana. La retirada, així com la seua destrucció, serà gestionada per empresa especialitzada i degudament autoritzada per a això, per mitjà de contracte subscrit amb aquesta.  
S'aporta compromís d'empresa autoritzada per a la retirada d'animals morts. Una vegada contractada l'assegurança de retirada, acció prèvia a l'inici de l'activitat, el titular, es compromet a aportar la còpia del contracte subscrit a aquest efecte.  
Residus zoosanitaris.  
Els residus procedents dels tractaments realitzats dins dels programes de profilaxi, desinfecció, desratització i desinsectació duts a terme en l'explotació per a les malalties de major incidència en el bestiar porcí, seran emmagatzemats en contenidors especials i entregats a empresa gestora legalment autoritzada. S'aporta compromís d'empresa autoritzada per a la retirada d'aquest tipus de residus.  
  
Aigües residuals.  
Els únics abocaments considerats són els procedents dels lavabos i vestuaris del personal, atés que segons el projecte presentat, l'activitat no produirà aigües residuals. Els abocaments mencionats seran conduïts fins a l'embassament de purins, i se'ls donarà el mateix tractament que a aquests.  
Encara que no s'especifica en el projecte, se sobreentén que l'aigua de neteja de les instal·lacions s'arreplegarà en les fosses d'arreplega de les dejeccions i es gestionarà junt amb aquestes.  
Aigües pluvials.  
La superfície de l'explotació no ocupada per les instal·lacions no tindrà paviment, a fi que les aigües provinents de les pluges drenen de manera natural i es filtren directament a través del sòl. Hem de ressaltar que per les característiques de maneig de residus descrites i els sistemes emprats per a la seua evacuació, és pràcticament impossible que l'aigua de pluja puga arrossegar cap residu dels generats pel normal exercici de l'activitat projectada. Així mateix, no es preveu l'entrada d'aigües pluvials procedents d'escolament a l'embassament de purins, ja que aquest es troba elevat 20 cm sobre el nivell del terreny.  
  
  
Tramitació administrativa  
En data 30 de maig de 2016 s'inicia la tramitació de l'expedient d'avaluació d'impacte ambiental amb la remissió per part del Servei de Lluita Contra el Canvi Climàtic i Prevenció i Control de la Contaminació de la documentació relativa a l'expedient de modificació substancial d'autorització ambiental integrada d'una explotació porcina d'engreix, amb capacitat per a 4.032 places, ubicada en les parcel·les 229 i 334, del polígon 20, en el terme municipal d'Utiel (València), i promoguda per El Cerro, CB. La dita documentació consta de projecte bàsic i estudi d'impacte ambiental.  
En data 15 de juny de 2016 es realitza un requeriment d'ampliació de documentació al promotor a través de l'òrgan substantiu.  
En data 23 de desembre de 2016 el Servei de Lluita Contra el Canvi Climàtic i Prevenció i Control de la Contaminació remet la documentació aportada pel promotor en resposta al requeriment de data 15 de juny de 2016.  
En data 30 de gener de 2017 es realitza un nou requeriment d'ampliació de documentació al promotor a través de l'òrgan substantiu.  
  
En data 2 de maig de 2017 el Servei de Lluita Contra el Canvi Climàtic i Prevenció i Control de la Contaminació remet la documentació aportada pel promotor en resposta al requeriment de data 30 de gener de 2017, així com el resultat de la informació pública practicada a l'expedient.  
El tràmit d'informació pública de l'expedient es va dur a terme entre el 24 de febrer i el 6 d'abril de 2017 per mitjà de publicació en el Diari Oficial de la Generalitat Valenciana número 7986, de data 23 de febrer de 2017. Durant l'esmentat termini no es van presentar al·legacions.  
Consideracions ambientals.  
1r. L'explotació s'ubicarà a una distància aproximada de la pedania de Las Casas d'Utiel de 3.000 metres i a 3.400 metres de la població de Caudete de las Fuentes. S'aporta certificat de compatibilitat urbanística, de data 4 de juliol de 2016, en el qual s'indica que es compleixen les distàncies mínimes a nuclis de població i la separació a llindes exigida, i es conclou que l'actuació que es pretén sí que és compatible amb la normativa municipal.  
2n. Es desconeix la distància a altres explotacions de la mateixa espècie i, per tant, el compliment de les distàncies sanitàries. Amb caràcter previ a la concessió de l'autorització ambiental integrada s'haurà d'obtindre l'informe favorable de la conselleria competent en matèria de ramaderia, establit en l'article 201 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana.  
3r. Encara que una part de la parcel·la 229 està classificada com a terreny forestal segons el pla d'acció territorial forestal de la Comunitat Valenciana (PATFOR), aquesta no es veurà afectada per les edificacions, instal·lacions, accessos a l'explotació ni per la zona de circulació de vehicles. En tot cas, en el moment d'iniciar les obres i a causa de la seua proximitat amb el sòl forestal s'haurà de tindre en compte el que preveu el Decret 7/2004, de 23 de gener, del Consell de la Generalitat, de normes de seguretat en prevenció d'incendis forestals que s'han d'observar en obres i treballs que es realitzen en sòl forestal o en els seus voltants. Així mateix, d'acord amb l'informe emés per la Secció Forestal, de la Conselleria de Medi Ambient, Aigua, Urbanisme i Habitatge, en data 23 de maig de 2011, en el moment d'iniciar les obres s'hauria d'informar l'agent mediambiental de la zona a fi que realitze les observacions que estime pertinents i molt especialment en relació amb la prevenció d'incendis forestals, danys a la vegetació circumdant deguda al trànsit de la maquinària pesant i eliminació dels residus generats.  
  
4t. La localització del projecte no afecta espais de la Xarxa Natura 2000, ni cap altra figura de protecció ambiental regulada per la Llei 11/1994 d'espais naturals protegits de la Comunitat Valenciana. Així mateix, segons el BDB, no consta la presència d'espècies prioritàries en l'entorn immediat de l'activitat.  
5é. Identificació i caracterització dels principals impactes potencials. Mesures protectores i correctores.  
Emissió de sorolls i vibracions.  
Les obres durant les fases de construcció i desmantellament generaran sorolls i vibracions, associats tant al transport de maquinària, material i treballadors, com a la mateixa realització de l'obra. Es proposen les mesures següents:  
- Hauran de dotar-se dels mitjans necessaris les màquines executores per a minimitzar els sorolls. Haurà de realitzar-se així mateix un manteniment adequat de la maquinària per a assegurar-se que es compleixen els requisits legals d'emissions de sorolls.  
- Es comprovarà el correcte estat mecànic de tots els vehicles per mitjà de revisió de la targeta de la inspecció tècnica de vehicles. Es limitarà la velocitat de circulació dels vehicles, especialment al seu pas per zones forestals.  
- La planificació dels treballs més sorollosos evitarà la seua coincidència amb períodes de nidificació d'aus.  
Posteriorment, durant el funcionament de la instal·lació, es mantindrà un trànsit de vehicles pesants de menor intensitat que durant la fase de construcció pel subministrament de pinso i transport els porcs. Atesa la baixa intensitat del soroll que potencialment pot generar tant la maquinària com els mateixos animals i considerant més que suficient la distància existent entre l'explotació i el límit perifèric de l'activitat, i entre aquesta i els nuclis habitats més pròxims, en la fase de funcionament no s'estima necessari l'establiment de mesures correctores addicionals al mateix aïllament proporcionat pels elements constructius de les naus.  
Emissions a l'atmosfera.  
Durant les obres s'emetran tant partícules en suspensió com gasos de combustió, motivats pels treballs de construcció i accions complementàries. En aquesta fase s'aplicaran regs en dosi suficient per a disminuir l'alliberament de partícules en suspensió, i es disposarà prèviament a peu d'obra dels mitjans necessaris per a aquesta tasca, la periodicitat dels quals serà diària durant l'època d'estiu. De manera complementària, i on no estiga contraindicat per altres factors ambientals, es compactarà la superfície d'àrees de treball i camins.  
Durant la fase de funcionament les emissions a l'atmosfera seran difuses, no visibles, serà impossible la seua canalització a través de conducte. Els compostos que efectivament s'emetran durant el procés productiu seran els següents: metà, amoníac i òxid nitrós. Aquests gasos produeixen males olors, no obstant això, aquestes no generaran molèsties atés el caràcter aïllat de l'explotació. Per a mitigar les olors durant l'adobament de les parcel·les agrícoles amb els purins, aquests s'aplicaran a última hora de la vesprada i s'evitarà l'aplicació durant els caps de setmana i els mesos d'estiu. Es respectaran les distàncies als nuclis de població pròxims, d'acord amb les respectives ordenances municipals. A aquestes mesures cal afegir, que després de l'adobament amb purins, aquests s'hauran d'incorporar immediatament al terreny per mitjà d'una labor.  
Alteració de la hidrologia.  
Hauran de respectar-se els llits identificats, que es troben prou allunyats per veure's afectats. D'aquesta manera, no es preveu que l'explotació projectada altere de manera significativa la hidrologia de l'àmbit analitzat. La construcció tampoc alterarà el règim hídric de les unitats hidrogeològiques que caracteritzen l'àmbit analitzat, si bé serà necessària l'extracció de l'aigua necessària per al funcionament de l'explotació, per a això es disposa d'autorització de la Confederació Hidrogràfica del Xúquer, de la qual depén la conca hidrològica de què s'extraurà l'aigua.  
  
Es proposen les següents mesures a aplicar durant les fases de construcció i desmantellament:  
- On siga necessari, s'establiran drenatges transversals i cunetes per a canalitzar escolaments adequadament. Es respectaran les servituds dels barrancs, evitant els abocaments a llit.  
- S'evitarà l'acumulació de materials o equips en els llits, siga de forma permanent o temporal. S'evitarà així mateix la col·locació de qualsevol tipus d'obstacles que puguen afectar la lliure circulació de les aigües, evitant així la seua acumulació i la formació de tolles.  
  
No es descriuen en el projecte les característiques de la solera de les naus. Aquesta s'haurà de construir amb materials que garantisquen la seua impermeabilitat i estanquitat per a evitar infiltracions de les dejeccions i aigües residuals al sòl i la possible afecció a aigües subterrànies.  
S'aporta informe favorable de l'organisme de conca, de data 17 de juny de 2016, condicionat al compliment d'una sèrie de prescripcions, entre les quals cal destacar, per tindre un efecte directe en la protecció de la contaminació de les aigües, les següents:  
«El titular de l'activitat està obligat a portar l'adequat manteniment de les basses o depòsits d'acumulació de les aigües residuals de manera que quede assegurada la seua impermeabilitat i estanquitat al llarg del temps; [?]. En qualsevol cas es recorda al titular de l'activitat que té terminantment prohibit efectuar abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, incloent-hi les aigües pluvials que hagen pogut entrar en contacte amb el fem; [?]. Les instal·lacions es mantindran netes, lliures de qualsevol tipus de residus, en particular de restes de greixos i olis, i sense arreplegues a la intempèrie de manera que no es puga produir la contaminació de les aigües pluvials, les quals seran arreplegades i eliminades per sistemes que asseguren la no-alteració de les seues característiques qualitatives i la innocuïtat del seu abocament al domini públic hidràulic, si és el cas».  
  
Compactació i erosió del sòl. Canvis en la fisiografia.  
Es produirà un increment de la compactació i erosió del sòl associat tant a la mateixa instal·lació de les naus i resta d'estructures, com a l'eliminació de la vegetació. La compactació del sòl es produeix sobre sòls de baix desenvolupament, per això es minimitzen les seues conseqüències.  
Els treballs corresponents durant la fase d'execució no afectaran significativament la fisiografia de l'entorn, ja que les construccions s'emplaçaran en les zones més planes i per tant amb menor moviment de terres. Altres treballs, com la creació de rases per a les conduccions subterrànies, o les fonamentacions, s'estimen de menor importància.  
  
En les fases de construcció i desmantellament es proposen les mesures següents:  
- Es delimitaran exactament aquelles zones destinades a la instal·lació de tots els elements, arreplega de materials i zones de pas i estacionament de maquinària. D'aquesta manera, es minimitzarà la superfície ocupada que afectarà només aquells terrenys estrictament necessaris, i aprofitant al màxim aquells camins ja existents.  
- S'intentaran respectar els espais amb vegetació natural entre bancals, pel seu paper beneficiós per a la conservació del sòl. Haurà d'evitar-se la invasió de terrenys aliens als assenyalats, i primar la reutilització de material procedent d'excavacions en la realització de terraplens i farciments. On siga necessari utilitzar materials externs per a l'obra, es comprovarà que les pedreres de procedència siguen legals.  
  
- Es garantirà per mitjà de la senyalització corresponent, i col·locant sistemes dissuasius de pas on siga necessari, la no utilització dels vials per vehicles de motor no autoritzats per a això.  
- Després de l'execució del projecte, s'haurà de procedir a la retirada d'aquelles instal·lacions portàtils, així com a la descompactació i restitució a condicions mediambientalment adequades dels terrenys afectats. Una vegada finalitzats aquests treballs, es realitzarà una restauració de la cobertura vegetal a fi de disminuir el risc d'erosió incrementat en aquelles zones en què el desenvolupament del projecte haja exigit l'eliminació de vegetació natural.  
En la fase de funcionament:  
- Haurà de realitzar-se una reposició de falles i restituir l'estat agrícola de la superfície de la parcel·la que no forma part de l'explotació ramadera.  
Eliminació de vegetació.  
No es considera rellevant l'eliminació de la vegetació de la zona agrícola afectada. En canvi, sí que es produirà un impacte sobre el sòl ocupat per espècies de caràcter forestal (no considerat com forestal pel pla d'acció territorial forestal de la Comunitat Valenciana), que seran eliminades per a la formació de l'esplanada on s'ubicaran les naus. No s'afecten hàbitats de valor, en general s'actua sobre formacions de baixa diversitat que no afecten espècies d'interés. Les mesures que s'adoptaran són les següents:  
- Totes les accions associades a l'execució del projecte s'ajustaran a les superfícies prèviament delimitades, evitant la circulació o afecció d'altres zones, reduint així els danys a la vegetació als mínims necessaris. Les instal·lacions temporals i àrees d'arreplega de material s'establiran preferentment en àrees no cobertes per vegetació natural.  
  
- Una vegada executat el projecte de construcció, es restaurarà la coberta vegetal en aquelles àrees que determine la direcció d'obra, i que comprendrà aquelles zones temporalment ocupades durant l'execució de les obres i que queden lliures quan aquestes acaben.  
Increment del risc d'incendi.  
Com a conseqüència de les obres que s'han de realitzar pròximes a terreny forestal, es produeix en aquest àmbit un impacte per l'increment del risc d'incendi que podria succeir a conseqüència d'un accident. Es proposen les següents mesures preventives:  
- Per a les actuacions en terreny forestal o els seus voltants, el Reglament de la Llei 3/1993, forestal de la Comunitat Valenciana, estableix la restricció i necessitat de l'autorització prèvia per a la realització de tasques com la utilització d'equips elèctrics o aparells de soldadura. A més, s'haurà de seguir el que disposa pel Decret 7/2004, de 23 de gener, del Consell, pel qual s'aproven les normes de seguretat en prevenció d'incendis forestals.  
- Es donarà la formació adequada als treballadors sobre normes de seguretat en prevenció d'incendis forestals en l'execució d'obres i treballs realitzats en terreny forestals o voltants.  
- En la fase de manteniment es recomana que hi haja disponibles distints jocs d'extintors en les oficines vestuaris de l'explotació.  
  
Danys sobre la fauna.  
Per a l'àmbit d'actuació, la fauna de major interés present ocuparà bàsicament la unitat de bosc baix. No es considera significativa per a la fauna la pèrdua de superfície d'aquest hàbitat com a conseqüència de la realització del projecte, atesa l'escassa superfície que es veu afectada, tant en termes absoluts com relatius a la superfície global de bosc baix que apareix en les proximitats de l'actuació. Com a mesures preventives en les fases de construcció i desmantellament es proposen:  
- Les obres es programaran de tal manera que les actuacions respecten el període reproductor de les espècies més vulnerables, arreplegades en l'inventari ambiental de l'estudi d'impacte ambiental en el cas que es detecten en les seues proximitats.  
- Pel que fa a la tanca perimetral que disposarà l'explotació, aquesta no tindrà fil d'aram d'arç.  
En la fase de funcionament:  
- Dins de l'explotació no s'aplicaran herbicides ni pesticides. En cas que calga dur a terme algun tipus de control de la vegetació, aquest es farà amb mitjans mecànics.  
Impacte sobre el patrimoni cultural i arqueològic.  
No es preveu cap afecció a elements patrimonials, per no trobar-se cap jaciment prou pròxim a l'actuació. En tot cas, si durant l'elaboració dels treballs es troba qualsevol element d'interés susceptible de ser danyat, es donarà part a l'Àrea de Patrimoni Cultural, a fi que dictamine les possibles conseqüències i accions a dur a terme després de la troballa.  
S'adjunta l'informe vinculant que estableix l'article 11 de la Llei 4/1998, d'11 de juny, del patrimoni cultural Valencià, emés pel Servei de Patrimoni Arquitectònic i Mediambiental, de la Conselleria de Cultura i Esport, en data 14 d'octubre de 2010. Aquest servei emet informe favorable sobre l'actuació, amb el condicionant que s'entregue la fitxa etnològica normalitzada de la caseta d'apers del primer terç del segle XX existent en l'àmbit del projecte.  
Impacte visual de la infraestructura.  
En l'estudi d'impacte ambiental no es valora la integració paisatgística o visual de l'actuació.  
El tipus de construcció, els materials a utilitzar, així com els colors a emprar hauran de ser del tipus que harmonitzen amb l'arquitectura tradicional de la zona, a fi de reduir en la mesura que es puga l'impacte sobre el paisatge.  
Consum d'aigua.  
S'estima un consum d'aigua anual de 13.423 m³, desglossat en: consum animals (12.215 m³/any), aigua de neteja (1.135 m³/any) i aigua dels vestuaris (73 m³/any).  
L'aigua serà extreta d'un nou sondeig que es pretén executar en la parcel·la 229 del polígon 20 del terme municipal d'Utiel, del que es disposa d'autorització per a l'extracció d'un cabal de 13.433 m³/any tal com es detalla en l'expedient de concessió amb número 4187AV.0191  
  
Pla de gestió de les dejeccions.  
Una gestió inadequada dels purins pot produir una sèrie d'impactes com ara: males olors, contaminació de l'atmosfera, del sòl i de les aigües.  
La destinació final dels purins serà el seu aprofitament com a fertilitzant orgànic en zones de cultiu pròximes. Es presenta un pla de gestió dels purins adequat, que s'ajusta a la normativa vigent tant en el càlcul del contingut en nitrogen dels purins com en el càlcul de les dosis d'adobament dels diferents cultius. Les parcel·les de què es disposa d'autorització per a realitzar l'adobament amb els purins de l'explotació pertanyen als termes municipals d'Utiel, Camporrobles, Fuenterrobles, Requena i Venta del Moro. S'indica en el pla de gestió que les parcel·les seleccionades s'han triat de manera que es complisquen, així mateix, les ordenances municipals reguladores d'abocament de purins de cada un dels municipis esmentats. Tenint en compte la dificultat per a determinar si, per a les parcel·les disponibles, es respecten les restriccions imposades en les corresponents ordenances municipals, prèviament a l'inici de l'activitat, el promotor haurà de justificar que disposa de l'informe favorable dels ajuntaments afectats relatiu a la idoneïtat de les parcel·les per a l'aplicació de purins. En cas contrari, s'aportaran noves parcel·les que complisquen els requeriments.  
  
Es portarà al dia un llibre d'explotació on es registren les quantitats i parcel·les on s'aplicaran els purins, data d'aplicació i conformitat dels propietaris de les parcel·les.  
En les autoritzacions dels propietaris de les parcel·les no s'ha indicat que l'adobament d'aquestes es realitzarà exclusivament amb els purins de l'explotació objecte d'estudi. Amb la finalitat que no es produïsquen duplicitats, amb caràcter previ a la concessió de l'autorització ambiental integrada s'hauran de presentar noves autoritzacions que incloguen el compromís d'exclusivitat en l'acceptació de purins.  
Es realitzarà un manteniment adequat de les instal·lacions i del seu control, a fi de minimitzar les possibles pèrdues de les fosses i embassament d'acumulació de purins, ja que amb el pas del temps, i si no es realitza el manteniment adequat, es pot perdre la seua estanquitat. Així mateix, es vigilarà el transport dels purins per a la seua aplicació com adob orgànic, per a evitar el vessament dels tancs transportadors.  
  
6é. Programa de vigilància ambiental.  
El programa de vigilància ambiental (PVA) proposat en l'estudi d'impacte ambiental se centra a controlar les mesures protectores i correctores proposades durant les fases de construcció i desmantellament. S'incorporaran al PVA els controls a realitzar durant la fase de funcionament de la granja, en concret:  
- Es comprovarà la correcta aplicació dels purins en les parcel·les autoritzades. Per a això la granja comptarà amb un llibre de registre on s'anotaran totes les eixides de purins que es produïsquen, indicant: data, identificació de les parcel·les s'han d'adobar i volum de purins aplicat en cada una d'aquestes. En el cas que alguna parcel·la cause baixa s'actualitzarà el llibre de registre amb noves parcel·les i es comunicarà a l'òrgan substantiu. Aquest llibre estarà actualitzat i a disposició de l'autoritat substantiva o ambiental sempre que aquestes ho requerisquen.  
  
- Es vigilarà periòdicament la correcta impermeabilització de la bassa i de les fosses d'arreplega de dejeccions, comprovant que no hi haja fugues al terreny i, si és el cas, realitzant les reparacions pertinents.  
  
- Vigilància per part del servei tècnic veterinari de la càrrega ramadera, maneig de l'explotació i bon estat sanitari dels animals.  
  
- S'emetrà un informe especial quan es presenten situacions o successos excepcionals que impliquen deterioraments ambientals o situacions de risc, tant en la fase de construcció com en la d'explotació.  
  
- Es presentarà anualment, davant de l'òrgan substantiu, un informe sobre l'exercici de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
  
Consideracions jurídiques  
El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'annex I, grup 1.a de la Llei 21/2013, de 9 de desembre, d'avaluació ambiental i annex I.h del Decret 162/1990 pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana.  
  
En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que se li apliquen.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016/ d'1 de juliol, atribueix a la Direcció General de Medi Natural i Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de modificació substancial d'autorització ambiental integrada d'una explotació porcina d'engreix amb capacitat per a 4.032 places, a ubicar en les parcel·les 229 i 334 del polígon 20, del terme municipal d'Utiel (València), promogut per El Cerro, CB, sempre que es desenvolupe d'acord amb les previsions de l'estudi d'impacte ambiental, de la resta de la documentació tècnica aportada, i es complemente amb l'adopció dels condicionants establits a continuació:  
  
1. Amb caràcter previ a la concessió de l'autorització ambiental integrada es procedirà a:  
1.a) Obtindre l'informe favorable de la conselleria competent en matèria de ramaderia, establit en l'article 201 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana.  
1.b) Comunicar al promotor que haurà d'entregar a la conselleria competent en matèria de cultura i patrimoni la fitxa etnològica normalitzada de la caseta d'apers del primer terç del segle XX existent en l'àmbit del projecte, per a la seua inclusió en l'inventari etnològic de la Direcció General de Patrimoni Cultural Valencià, segons s'estableix en l'informe emés pel Servei de Patrimoni Arquitectònic i Mediambiental, de la Conselleria de Cultura i Esport, en data 14 d'octubre de 2010.  
  
1.c) Obtindre noves autoritzacions dels propietaris de les parcel·les que s'han d'adobar amb els purins de l'explotació, en què s'incloga el compromís d'exclusivitat en l'acceptació de purins.  
2. Abans de l'inici de les obres, el promotor informarà l'agent mediambiental de la zona a fi que realitze les observacions que estime pertinents molt especialment en relació amb la prevenció d'incendis forestals, danys a la vegetació circumdant deguda al trànsit de la maquinària pesamt i eliminació dels residus generats. Així mateix, durant la fase d'obres, i a causa de la seua proximitat amb el sòl forestal es respectarà el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
3. El tipus de construcció de les naus, els materials a utilitzar, així com els colors a emprar seran del tipus que harmonitzen amb l'arquitectura tradicional de la zona, a fi de reduir en la mesura que es puga l'impacte sobre el paisatge. La solera de les naus es construirà amb materials que garantisquen la seua impermeabilitat i estanquitat per a evitar infiltracions de les dejeccions i aigües residuals al sòl.  
4. Respecte a la gestió de purins:  
- Prèviament a l'inici de l'activitat, el promotor justificarà que disposa de l'informe favorable dels ajuntaments afectats relatiu a la idoneïtat de les parcel·les disponibles per a l'aplicació de purins. En cas contrari, hauran d'aportar-se noves parcel·les que complisquen els requeriments.  
- Es portarà al dia un llibre d'explotació on es registren les quantitats i parcel·les on s'aplicaran els purins, data d'aplicació i conformitat dels propietaris de les parcel·les.  
- Qualsevol variació en parcel·les, dosi d'aplicació o modificació de la capacitat d'emmagatzematge haurà de ser comunicada a l'òrgan substantiu.  
- Es presentaran noves autoritzacions dels propietaris de les parcel·les que s'han d'adobar amb els purins de l'explotació, que incloguen el compromís d'exclusivitat en l'acceptació de purins.  
- Després de l'adobament amb purins, aquests s'incorporaran immediatament al terreny per mitjà d'una labor, a fi de mitigar les emissions de gasos a l'atmosfera i les olors.  
- Es portarà l'adequat manteniment de les fosses i bassa de purins de manera que quede assegurada la seua impermeabilitat i estanquitat al llarg del temps.  
5. El pla de vigilància ambiental es completarà amb els punts següents:  
- Es comprovarà la correcta aplicació dels purins en les parcel·les autoritzades. Per a això la granja comptarà amb un llibre de registre on s'hauran d'anotar totes les eixides de purins que es produïsquen, indicant: data, identificació de les parcel·les que s'han d'adobar i volum de purins aplicat en cada una d'aquestes. En el cas que alguna parcel·la cause baixa s'actualitzarà el llibre de registre amb noves parcel·les i es comunicarà a l'òrgan substantiu. Aquest llibre haurà d'estar actualitzat i a disposició de l'autoritat substantiva o ambiental sempre que aquestes ho requerisquen.  
- Es vigilarà periòdicament la correcta impermeabilització de la bassa i de les fosses d'arreplega de dejeccions, comprovant que no hi ha fugues al terreny.  
- Vigilància per part del servei tècnic veterinari de la càrrega ramadera, maneig de l'explotació i bon estat sanitari dels animals.  
- S'emetrà un informe especial quan es presenten situacions o successos excepcionals que impliquen deterioraments ambientals o situacions de risc, tant en la fase de construcció com en la d'explotació.  
- Es presentarà anualment, davant de l'òrgan substantiu, un informe sobre l'exercici de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
6. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjuí que puguen utilitzar-se els mitjans que en defensa dels seus drets estimen pertinents.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 13 de setembre de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 17 d'octubre de 2017.- El director general de Medi Natural i d'Avaluació Ambiental: Antoni Marzo i Pastor.